title: Odluka Vijeća (ZVSP) 2017/2214 od 30. studenoga 2017. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini

text:
               1.12.2017

               HR

               Službeni list Europske unije

               L 316/20

         ODLUKA VIJEĆA (ZVSP) 2017/2214
   od 30. studenoga 2017.
   o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 31. srpnja 2014. donijelo Odluku 2014/512/ZVSP (1).

               (2)

               Vijeće smatra da mjere ograničavanja iz Odluke 2014/512/ZVSP ne bi trebale utjecati na europsku svemirsku industriju.

               (3)

               Vijeće je 1. listopada 2015. donijelo Odluku (ZVSP) 2015/1764 (2). Tom su odlukom uvedena odstupanja od nekih operacija koje se odnose na određena pirotehnička sredstva sa Zajedničkog popisa robe vojne namjene Europske unije (3) neophodna za upotrebu lansera kojima upravljaju pružatelji usluga lansiranja iz država članica ili koji imaju poslovni nastan u nekoj državi članici, neophodna za potrebe lansiranjâ u sklopu svemirskih programa Unije, njezinih država članica ili Europske svemirske agencije ili neophodna za napajanje satelita gorivom od strane proizvođačâ satelitâ s poslovnim nastanom u državi članici.

               (4)

               Vijeće smatra da bi trebalo dopustiti određene operacije koje se odnose na hidrazin sa Zajedničkog popisa robe vojne namjene Europske unije koji je potreban za modul nosač ExoMars i modul za spuštanje ExoMars u okviru misije ExoMars 2020.

               (5)

               Odluku 2014/512/ZVSP trebalo bi stoga s tim u skladu izmijeniti,

         DONIJELO JE OVU ODLUKU:
   Članak 1.
   Članak 2. Odluke 2014/512/ZVSP mijenja se kako slijedi:

               1.

               Umeće se sljedeći stavak:
               „5.a   Zabrane iz stavaka 1. i 3. ne primjenjuju se na prodaju, opskrbu, prijevoz ili izvoz i uvoz, kupnju ili prijevoz hidrazina (CAS 302-01-2) u koncentraciji od 70 % ili više za ispitivanja i let modula za spuštanje ExoMars i let modula nosača ExoMars u okviru misije ExoMars 2020. na temelju sljedećih uvjeta:

                           (a)

                           količina hidrazina namijenjena za ispitivanja i let modula za spuštanje ExoMars u okviru misije ExoMars 2020., izračunana u skladu s potrebama svake faze te misije, ne premašuje ukupan iznos od 5 000 kg za cjelokupno trajanje misije;

                           (b)

                           količina hidrazina namijenjena za let modula nosača ExoMars u okviru misije ExoMars 2020. ne premašuje ukupan iznos od 300 kg.”

               2.

               Stavak 6. zamjenjuje se sljedećim:
               „6.   Zabrane iz stavka 2. ne primjenjuju se na pružanje tehničke pomoći, brokerskih usluga ili drugih usluga ni na pružanje financiranja ili financijske pomoći povezanih s operacijama iz stavaka 5. i 5.a.”

               3.

               Stavak 7. zamjenjuje se sljedećim:
               „7.   Operacije iz stavaka 5., 5.a i 6. podliježu prethodnom odobrenju nadležnih tijela država članica. Države članice propisno obavješćuju Vijeće u svim slučajevima kada izdaju odobrenje. To obavješćivanje uključuje pojedinosti o prevezenim količinama i o krajnjoj upotrebi.”

         Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 30. studenoga 2017.

            Za Vijeće

            Predsjednica

         K. SIMSON

      (1)  Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13.).

      (2)  Odluka Vijeća (ZVSP) 2015/1764 od 1. listopada 2015. o izmjeni Odluke 2014/512/ZVSP o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 257, 2.10.2015., str. 42.).

      (3)  Zajednički popis robe vojne namjene Europske unije usvojen od strane Vijeća 9. veljače 2015. (SL C 129, 21.4.2015., str. 1.).


title: Odluka (EU) 2017/2218 Europskog parlamenta od 25. listopada 2017. o razrješnici za izvršenje općeg proračuna Europske unije za financijsku godinu 2015., dio II. – Europsko vijeće i Vijeće

text:
               2.12.2017

               HR

               Službeni list Europske unije

               L 318/25

         ODLUKA (EU) 2017/2218 EUROPSKOG PARLAMENTA
   od 25. listopada 2017.
   o razrješnici za izvršenje općeg proračuna Europske unije za financijsku godinu 2015., dio II. – Europsko vijeće i Vijeće
   EUROPSKI PARLAMENT,

               —

               uzimajući u obzir opći proračun Europske unije za financijsku godinu 2015. (1),

               —

               uzimajući u obzir konsolidirane godišnje financijske izvještaje Europske unije za financijsku godinu 2015. (COM(2016) 475 – C8-0271/2016) (2),

               —

               uzimajući u obzir godišnje izvješće Revizorskog suda o izvršenju proračuna za financijsku godinu 2015., zajedno s odgovorima institucija (3),

               —

               uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2015., u skladu s člankom 287. Ugovora o funkcioniranju Europske unije,

               —

               uzimajući u obzir svoju odluku od 27. travnja 2017. (5) o odgodi odluke o razrješnici za financijsku godinu 2015., kao i Rezoluciju u prilogu,

               —

               uzimajući u obzir članak 314. stavak 10. te članke 317., 318. i 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 55., 99., 164., 165. i 166.,

               —

               uzimajući u obzir članak 94. Poslovnika i Prilog IV. Poslovniku,

               —

               uzimajući u obzir drugo izvješće Odbora za proračunski nadzor (A8-0291/2017),

               1.

               odbija dati razrješnicu glavnom tajniku Vijeća za izvršenje proračuna Europskog vijeća i Vijeća za financijsku godinu 2015.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi Europskom vijeću, Vijeću, Komisiji i Revizorskom sudu kao i Europskom ombudsmanu, Europskom nadzorniku za zaštitu podataka i Europskoj službi za vanjsko djelovanje te da ih da na objavu u Službenom listu Europske unije (serija L).

            Predsjednik

         Antonio TAJANI

            Glavni tajnik

         Klaus WELLE

      (1)  SL L 69, 13.3.2015.

      (2)  SL C 380, 14.10.2016., str. 1.

      (3)  SL C 375, 13.10.2016., str. 1.

      (4)  SL C 380, 14.10.2016., str. 147.

      (5)  Usvojeni tekstovi od tog datuma, P8_TA(2017)0147.

      (6)  SL L 298, 26.10.2012., str. 1.


title: Odluka Vijeća (EU) 2017/2237 od 30. studenoga 2017. o imenovanju dvaju članova Odbora regija, koje je predložila Kraljevina Švedska

text:
               6.12.2017

               HR

               Službeni list Europske unije

               L 320/10

         ODLUKA VIJEĆA (EU) 2017/2237
   od 30. studenoga 2017.
   o imenovanju dvaju članova Odbora regija, koje je predložila Kraljevina Švedska
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 305.,
   uzimajući u obzir prijedlog švedske vlade,
   budući da:

               (1)

               Vijeće je 26. siječnja 2015., 5. veljače 2015. i 23. lipnja 2015. donijelo odluke (EU) 2015/116 (1), (EU) 2015/190 (2) i (EU) 2015/994 (3) o imenovanju članova i zamjenikâ članova Odbora regija za razdoblje od 26. siječnja 2015. do 25. siječnja 2020. Odlukom Vijeća (EU) 2015/1203 (4)20. srpnja 2015. gđu Monalisu NORMANN zamijenio je g. Joakim LARSSON u svojstvu člana.

               (2)

               Dva mjesta članova Odbora regija postala su slobodna istekom mandata gđe Heléne FRITZON i g. Joakima LARSSONA,

         DONIJELO JE OVU ODLUKU:
   Članak 1.
   Sljedeće osobe imenuju se članovima Odbora regija do kraja tekućeg mandata koji istječe 25. siječnja 2020.:

               —

               gđa Katrin STJERNFELDT JAMMEH, Malmö kommun,

               —

               gđa Agneta GRANSTRÖM, Norrbottens läns landsting.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 30. studenoga 2017.

            Za Vijeće

            Predsjednica

         K. SIMSON

      (1)  Odluka Vijeća (EU) 2015/116 od 26. siječnja 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 20, 27.1.2015., str. 42.).

      (2)  Odluka Vijeća (EU) 2015/190 od 5. veljače 2015. o imenovanju članova Odbora regija i njihovih zamjenika za razdoblje od 26. siječnja 2015. do 25. siječnja 2020. (SL L 31, 7.2.2015., str. 25.).

      (3)  Odluka Vijeća (EU) 2015/994 od 23. lipnja 2015. o imenovanju članova Odbora regija i zamjenika članova za razdoblje od 26. siječnja 2015. do 25. siječnja 2020. (SL L 159, 25.6.2015., str. 70.).

      (4)  Odluka Vijeća (EU) 2015/1203 od 20. srpnja 2015. o imenovanju triju švedskih članova i šest švedskih zamjenika članova Odbora regija (SL L 195, 23.7.2015., str. 44.).


title: Odluka Vijeća (EU) 2017/2240 od 10. studenoga 2017. o potpisivanju, u ime Unije, i privremenoj primjeni Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova

text:
               7.12.2017

               HR

               Službeni list Europske unije

               L 322/1

         ODLUKA VIJEĆA (EU) 2017/2240
   od 10. studenoga 2017.
   o potpisivanju, u ime Unije, i privremenoj primjeni Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 20. prosinca 2010. ovlastilo Komisiju za otvaranje pregovora sa Švicarskom Konfederacijom radi povezivanja njihovih sustava trgovanja emisijama stakleničkih plinova („ETS”). Pregovori su uspješno zaključeni parafiranjem Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova („Sporazum”).

               (2)

               Sporazumom se osigurava da su ispunjeni uvjeti za povezivanje, kako je utvrđeno u članku 25. Direktive 2003/87/EZ Europskog parlamenta i Vijeća (1).

               (3)

               Stajališta koja treba zauzeti u ime Unije u okviru Zajedničkog odbora osnovanog na temelju Sporazuma trebalo bi odrediti u skladu s postojećim postupcima i praksama te uz puno poštovanje ovlasti Vijeća za oblikovanje politika. Osobito, kada se Zajednički odbor pozove da donese odluke s pravnim učinkom, na Vijeću je da odredi stajalište Unije u skladu s člankom 218. stavkom 9. Ugovora.

               (4)

               Sporazum bi trebalo potpisati.

               (5)

               Da bi se osigurala koordinacija između stranaka i uzelo u obzir relevantne zakonodavne promjene, uključujući donošenje i stupanje na snagu relevantnih švicarskih pravila kojima se švicarski ETS proširuje na zrakoplovstvo te potrebu da se u skladu s time izmijeni Prilog I. dio B Sporazuma, članci od 11. do 13. Sporazuma trebali bi se primjenjivati privremeno, do završetka postupaka potrebnih za njegovo stupanje na snagu,

         DONIJELO JE OVU ODLUKU:
   Članak 1.
   Odobrava se potpisivanje u ime Unije Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova, podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 3.
   Članci od 11. do 13. Sporazuma primjenjuju se privremeno od njegova potpisivanja (2), do završetka postupaka potrebnih za njegovo stupanje na snagu.
   Članak 4.
   Ova Odluka stupa na snagu sljedećeg dana od dana donošenja.

      Sastavljeno u Bruxellesu 10. studenoga 2017.

            Za Vijeće

            Predsjednica

         U. PALO

      (1)  Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25.10.2003., str. 32.).

      (2)  Glavno tajništvo Vijeća objavit će datum potpisivanja Sporazuma u Službenom listu Europske unije.


title: Odluka Vijeća (EU) 2017/2242 od 30. studenoga 2017. o odobravanju otvaranja pregovora o izmjeni Međunarodnog sporazuma o šećeru iz 1992.

text:
               7.12.2017

               HR

               Službeni list Europske unije

               L 322/29

         ODLUKA VIJEĆA (EU) 2017/2242
   od 30. studenoga 2017.
   o odobravanju otvaranja pregovora o izmjeni Međunarodnog sporazuma o šećeru iz 1992.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavcima 3. i 4.,
   uzimajući u obzir preporuku Europske komisije,
   budući da:

               (1)

               Unija je stranka Međunarodnog sporazuma o šećeru iz 1992. (1) („MSŠ”) i članica Međunarodne organizacije za šećer („MOŠ”).

               (2)

               Unija je od 1995. odobravala produljenje MSŠ-a na dvogodišnja razdoblja. Vijeće je 25. rujna 2017., ovlastilo Komisija za zauzimanje pozitivnog stajališta o produljenju MSŠ-a na još dvije godine, do 31. prosinca 2019.

               (3)

               U skladu s člankom 8. MSŠ-a Međunarodno vijeće za šećer obavlja sve djelatnosti ili omogućuje obavljanje djelatnosti potrebnih za izvršenje odredbi MSŠ-a. U skladu s člankom 13. MSŠ-a sve odluke Međunarodnog vijeća za šećer u načelu se donose konsenzusom. Ako konsenzus nije postignut, odluke se donose natpolovičnom većinom glasova, osim ako MSŠ predviđa posebno glasovanje.

               (4)

               U skladu s člankom 25. MSŠ-a članovi MOŠ-a imaju ukupno 2 000 glasova. Svaki član MOŠ-a raspolaže određenim broj glasova koji se svake godine prilagođava u skladu s kriterijima utvrđenima u MSŠ-u.

               (5)

               U interesu je Unije sudjelovati u međunarodnom sporazumu o šećeru, s obzirom na važnost tog sektora za velik broj država članica i za poslovanje europskog sektora šećera.

               (6)

               Međutim institucijski okvir MSŠ-a, a osobito raspodjela glasova među članovima MOŠ-a kojom se određuje i financijski doprinos članova MOŠ-u, više ne odgovara stvarnosti na globalnom tržištu šećera.

               (7)

               Prema pravilima MSŠ-a o financijskom doprinosu MOŠ-u, udio Unije ostao je isti od 1992. iako se svjetsko tržište šećera, a osobito relativni položaj Unije na njemu, otada znatno promijenio. Posljedica toga je da Unija posljednjih godina snosi neproporcionalno velik udio proračunskih troškova i odgovornost u MOŠ-u.

               (8)

               Pravila MSŠ-a o financijskom doprinosu MOŠ-u mogu se izmijeniti u skladu s postupkom navedenim u članku 44. MSŠ-a. Na temelju tog članka Međunarodno vijeće za šećer može posebnim glasovanjem preporučiti članovima MOŠ-a izmjenu MSŠ-a. Budući da je član Međunarodnog vijeća za šećer u skladu s člankom 7. MSŠ-a, Unija bi trebala moći pokrenuti pregovore i sudjelovati u pregovorima s ciljem izmjene institucionalnog okvira MSŠ-a.

               (9)

               Stoga je primjereno da se Komisiju ovlasti za započinjanje pregovora u okviru Međunarodnog vijeća za šećer radi izmjene MSŠ-a, da se utvrde pregovaračke smjernice i da se imenuje poseban odbor s kojim će se Komisija savjetovati tijekom pregovora,

         DONIJELO JE OVU ODLUKU:
   Članak 1.
   Komisiju se ovlašćuje za otvaranje pregovora, u ime Unije, o izmjeni Međunarodnog sporazuma o šećeru iz 1992.
   Članak 2.
   Pregovori se vode na temelju pregovaračkih smjernica Vijeća koje su navedene u dodatku ovoj Odluci.
   Članak 3.
   Pregovori se vode uz savjetovanje s Radnom skupinom za sirovine.
   Članak 4.
   Ova se Odluka primjenjuje do 31. prosinca 2019.
   Članak 5.
   Ova je Odluka upućena Komisiji.

      Sastavljeno u Bruxellesu 30. studenoga 2017.

            Za Vijeće

            Predsjednica

         K. SIMSON

      (1)  Odluka Vijeća 92/580/EEZ od 13. studenoga 1992. o potpisivanju i sklapanju Međunarodnog sporazuma o šećeru iz 1992. (SL L 379, 23.12.1992., str. 15.).


title: Odluka Vijeća (ZVSP) 2017/2263 od 7. prosinca 2017. o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia

text:
               8.12.2017

               HR

               Službeni list Europske unije

               L 324/51

         ODLUKA VIJEĆA (ZVSP) 2017/2263
   od 7. prosinca 2017.
   o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 12. kolovoza 2010. donijelo Odluku 2010/452/ZVSP (1) kojom se produljuje Promatračka misija Europske unije u Gruziji (EUMM Georgia), uspostavljena Zajedničkom akcijom Vijeća 2008/736/ZVSP (2).

               (2)

               Vijeće je 12. prosinca 2016. donijelo Odluku (ZVSP) 2016/2238 (3) kojom se mandat produljuje do 14. prosinca 2018. i kojom se utvrđuje financijski referentni iznos do 14. prosinca 2017.

               (3)

               Odluku 2010/452/ZVSP trebalo bi izmijeniti kako bi se utvrdio financijski referentni iznos za razdoblje od 15. prosinca 2017. do 14. prosinca 2018.

               (4)

               Misija EUMM Georgia provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   U članku 14. stavku 1. Odluke 2010/452/ZVSP dodaje se sljedeći podstavak:

      „Financijski referentni iznos namijenjen pokrivanju rashoda povezanih s misijom EUMM Georgia za razdoblje od 15. prosinca 2017. do 14. prosinca 2018. iznosi 19 970 000,00 EUR.”.

   Članak 2.
   Ova Odluka stupa na snagu na dan donošenja.
   Primjenjuje se od 15. prosinca 2017.

      Sastavljeno u Bruxellesu 7. prosinca 2017.

            Za Vijeće

            Predsjednik

         A. ANVELT

      (1)  Odluka Vijeća 2010/452/ZVSP od 12. kolovoza 2010. o Promatračkoj misiji Europske unije u Gruziji, EUMM Georgia (SL L 213, 13.8.2010., str. 43.).

      (2)  Zajednička akcija Vijeća 2008/736/ZVSP od 15. rujna 2008. o Promatračkoj misiji Europske unije u Gruziji, EUMM Georgia (SL L 248, 17.9.2008., str. 26.).

      (3)  Odluka Vijeća (ZVSP) 2016/2238 od 12. prosinca 2016. o izmjeni Odluke 2010/452/ZVSP o Promatračkoj misiji Europske unije u Gruziji, EUMM Georgia (SL L 337, 13.12.2016., str. 15.).


title: Provedbena odluka Vijeća (ZVSP) 2017/2265 od 7. prosinca 2017. o provedbi Odluke (ZVSP) 2015/1333 o mjerama ograničavanja s obzirom na stanje u Libiji

text:
               8.12.2017

               HR

               Službeni list Europske unije

               L 324/53

         PROVEDBENA ODLUKA VIJEĆA (ZVSP) 2017/2265
   od 7. prosinca 2017.
   o provedbi Odluke (ZVSP) 2015/1333 o mjerama ograničavanja s obzirom na stanje u Libiji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 31. stavak 2.,
   uzimajući u obzir Odluku Vijeća (ZVSP) 2015/1333 od 31. srpnja 2015. o mjerama ograničavanja s obzirom na stanje u Libiji i stavljanju izvan snage Odluke 2011/137/ZVSP (1), a posebno njezin članak 12. stavak 1.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 31. srpnja 2015. donijelo Odluku (ZVSP) 2015/1333.

               (2)

               Odbor Vijeća sigurnosti Ujedinjenih naroda, osnovan na temelju Rezolucije Vijeća sigurnosti Ujedinjenih naroda 1970 (2011), izmijenio je 27. studenoga 2017. uvrštenje na popis plovila koje podliježe mjerama ograničavanja.

               (3)

               Prilog V. Odluci (ZVSP) 2015/1333 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Prilog V. Odluci (ZVSP) 2015/1333 mijenja se kako je navedeno u Prilogu ovoj Odluci.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 7. prosinca 2017.

            Za Vijeće

            Predsjednik

         A. ANVELT

      (1)  SL L 206, 1.8.2015., str. 34.

      PRILOG
      U dijelu B (Subjekti) Priloga V. Odluci (ZVSP) 2015/1333 unos 1. zamjenjuje se sljedećim:

         „1.   Ime: CAPRICORN

            Alternativno ime: n.d. Prijašnje alternativno ime: n.d. Adresa: n.d. Uvršten na popis: 21. srpnja 2017.

            Dodatne informacije

         IMO: 8900878. Uvršten na popis na temelju stavaka 10.(a) i 10.(b) Rezolucije 2146 (2014), kako je proširena i izmijenjena stavkom 2. Rezolucije 2362 (2017) (zabrana utovara, prijevoza ili istovara; zabrana ulaska u luke). Na temelju stavka 11. Rezolucije 2146 Odbor je 20. listopada 2017. obnovio ovo uvrštavanje te ono vrijedi do 18. siječnja 2018., osim ako ga ranije poništi Odbor na temelju stavka 12. Rezolucije 2146. Država zastave: nepoznata. Plovilo se od 21. rujna 2017. nalazilo u međunarodnim vodama nadomak Ujedinjenih Arapskih Emirata.”.


title: Odluka Vijeća (EU, Euratom) 2017/2262 od 4. prosinca 2017. o imenovanju članova odbora predviđenog u članku 255. Ugovora o funkcioniranju Europske unije

text:
               8.12.2017

               HR

               Službeni list Europske unije

               L 324/50

         ODLUKA VIJEĆA (EU, Euratom) 2017/2262
   od 4. prosinca 2017.
   o imenovanju članova odbora predviđenog u članku 255. Ugovora o funkcioniranju Europske unije
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 255. drugi stavak,
   uzimajući u obzir Ugovor o osnivanju Europske zajednice za atomsku energiju, a posebno njegov članak 106.a stavak 1.,
   uzimajući u obzir inicijativu predsjednika Suda od 10. listopada 2017.,
   budući da:

               (1)

               Na temelju članka 255. prvog stavka Ugovora o funkcioniranju Europske unije, a prije nego što vlade država članica imenuju kandidate, osniva se odbor zadužen za davanje mišljenja o prikladnosti kandidatâ za obnašanje dužnosti suca i nezavisnog odvjetnika Suda i Općeg suda (u daljnjem tekstu: „Odbor”).

               (2)

               Odbor se sastoji od sedam osoba izabranih iz redova bivših članova Suda i Općeg suda, članova nacionalnih vrhovnih sudova i priznatih pravnika, od kojih jednoga predlaže Europski parlament.

               (3)

               Treba povesti računa o ujednačenom sastavu Odbora, posebno u odnosu na njegovu zemljopisnu osnovu, kao i u odnosu na zastupljenost pravnih sustava država članica.

               (4)

               Potrebno je stoga imenovati članove Odbora i njegova predsjednika,

         DONIJELO JE OVU ODLUKU:
   Članak 1.
   Članovima odbora predviđenog u članku 255. Ugovora o funkcioniranju Europske unije imenuju se od 1. ožujka 2018. na razdoblje od četiri godine:

               g. Christiaan TIMMERMANS, predsjednik

               g. Simon BUSUTTIL

               g. Frank CLARKE

               g. Carlos LESMES SERRANO

               gđa Maria Eugénia MARTINS DE NAZARÉ RIBEIRO

               g. Andreas VOSSKUHLE

               g. Mirosław WYRZYKOWSKI

         Članak 2.
   Ova Odluka stupa na snagu 1. ožujka 2018.

      Sastavljeno u Bruxellesu 4. prosinca 2017.

            Za Vijeće

            Predsjednica

         U. PALO


title: Odluka Vijeća (EU) 2017/2269 od 7. prosinca 2017. o uspostavi višegodišnjeg okvira Agencije Europske unije za temeljna prava za 2018. – 2022.

text:
               9.12.2017

               HR

               Službeni list Europske unije

               L 326/1

         ODLUKA VIJEĆA (EU) 2017/2269
   od 7. prosinca 2017.
   o uspostavi višegodišnjeg okvira Agencije Europske unije za temeljna prava za 2018. – 2022.
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 352.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir suglasnost Europskog parlamenta (1),
   u skladu s posebnim zakonodavnim postupkom,
   budući da:

               (1)

               Kako bi Agencija Europske unije za temeljna prava („Agencija”) mogla pravilno obavljati svoje zadaće, Vijeće svakih pet godina treba donijeti višegodišnji okvir utvrđujući tematska područja aktivnosti Agencije u skladu s Uredbom Vijeća (EZ) br. 168/2007 (2).

               (2)

               Prvi višegodišnji okvir utvrđen je Odlukom Vijeća 2008/203/EZ (3). Drugi višegodišnji okvir utvrđen je Odlukom Vijeća 252/2013/EU (4).

               (3)

               Višegodišnji okvir trebao bi se provoditi samo unutar područja primjene prava Unije.

               (4)

               Višegodišnji okvir trebao bi biti usklađen s prioritetima Unije, uzimajući u obzir smjernice iz rezolucija Europskog parlamenta i zaključaka Vijeća u području temeljnih prava.

               (5)

               Višegodišnji okvir trebao bi voditi računa o financijskim i ljudskim resursima Agencije.

               (6)

               Višegodišnji okvir trebao bi sadržavati odredbe u svrhu osiguravanja komplementarnosti s ovlastima drugih tijela, ureda i agencija Unije kao i Vijeća Europe i drugih međunarodnih organizacija aktivnih u području temeljnih prava. Najvažnija tijela, uredi i agencije Unije vezani za ovaj višegodišnji okvir jesu: Europski potporni ured za azil (EASO) osnovan Uredbom (EU) br. 439/2010 Europskog parlamenta i Vijeća (5), Agencija za europsku graničnu i obalnu stražu (Frontex) osnovana Uredbom Vijeća (EZ) br. 2007/2004 (6) i preimenovana Uredbom (EU) 2016/1624 Europskog parlamenta i Vijeća (7), Europska migracijska mreža osnovana Odlukom Vijeća 2008/381/EZ (8), Europski institut za ravnopravnost spolova (EIGE) osnovan Uredbom (EZ) br. 1922/2006 Europskog parlamenta i Vijeća (9), Europski nadzornik za zaštitu podataka (EDPS) osnovan Uredbom (EZ) br. 45/2001 Europskog parlamenta i Vijeća (10), Agencija Europske unije za mrežnu i informacijsku sigurnost (ENISA) osnovana Uredbom (EZ) br. 526/2013 Europskog parlamenta i Vijeća (11), Eurojust osnovan Odlukom Vijeća 2002/187/PUP (12), Europski policijski ured (Europol) osnovan Odlukom Vijeća 2009/371/PUP (13), Agencija Europske unije za osposobljavanje u području izvršavanja zakonodavstva (CEPOL) osnovana Uredbom (EU) 2015/2219 Europskog parlamenta i Vijeća (14), Europska zaklada za poboljšanje životnih i radnih uvjeta (Eurofound) osnovana Uredbom Vijeća (EEZ) br. 1365/75 (15) i Europska agencija za operativno upravljanje opsežnim informacijskim sustavima u području slobode, sigurnosti i pravde (eu-LISA) osnovana Uredbom (EU) br. 1077/2011 Europskog parlamenta i Vijeća (16).

               (7)

               Tematska područja djelovanja Agencije trebala bi uključivati borbu protiv rasizma, ksenofobije i povezane netrpeljivosti.

               (8)

               S obzirom na važnost borbe protiv siromaštva i socijalne isključenosti za Uniju, koja je taj cilj postavila za jedan od pet ciljeva strategije rasta Europa 2020., Agencija bi prilikom prikupljanja i širenja podataka unutar tematskih područja utvrđenih ovom Odlukom trebala uzeti u obzir gospodarske i socijalne preduvjete koji omogućuju učinkovito ostvarivanje temeljnih prava.

               (9)

               Komisija se u pripremi prijedloga savjetovala s Upravnim odborom Agencije i njegovo pisano mišljenje zaprimila je 1. ožujka 2016. Dodatno se savjetovala s Upravnim odborom Agencije i na sastanku održanom 19. i 20. svibnja 2016.

               (10)

               Na zahtjev Europskog parlamenta, Vijeća ili Komisije te ako to bude moguće s obzirom na financijske i ljudske resurse, Agencija može djelovati izvan tematskih područja određenih višegodišnjim okvirom, u skladu s člankom 5. stavkom 3. Uredbe (EZ) br. 168/2007.,

         DONIJELO JE OVU ODLUKU:
   Članak 1.
   Višegodišnji okvir
   1.   Utvrđuje se višegodišnji okvir Agencije Europske unije za temeljna prava „Agencija”) za razdoblje 2018. – 2022.
   2.   U skladu s člankom 3. Uredbe (EZ) br. 168/2007, Agencija obavlja zadaće definirane člankom 4. stavkom 1. te uredbe u okviru tematskih područja utvrđenih u članku 2. ove Odluke.
   Članak 2.
   Tematska područja
   Tematska područja jesu sljedeća:

               (a)

               žrtve kaznenog djela i pristup pravosuđu;

               (b)

               jednakost i diskriminacija na bilo kojoj osnovi kao što je spol, rasa, boja kože, etničko ili socijalno podrijetlo, genetske osobine, jezik, religija ili uvjerenje, političko ili bilo kakvo drugo mišljenje, pripadnost nacionalnoj manjini, imovina, rođenje, invaliditet, dob ili spolna orijentacija, ili na osnovi nacionalnosti;

               (c)

               informacijsko društvo, a posebno poštovanje privatnog života i zaštita osobnih podataka;

               (d)

               pravosudna suradnja, osim u kaznenim stvarima;

               (e)

               migracije, granice, azil i integracija izbjeglica i migranata;

               (f)

               rasizam, ksenofobija i povezana netrpeljivost;

               (g)

               prava djeteta;

               (h)

               integracija i društveno uključivanje Roma.

         Članak 3.
   Komplementarnost i suradnja s drugim tijelima
   1.   Za potrebe provedbe višegodišnjeg okvira, Agencija osigurava odgovarajuću suradnju i koordinaciju s relevantnim tijelima, uredima i agencijama Unije, državama članicama, međunarodnim organizacijama i civilnim društvom, u skladu s člancima 6., 7., 8. i 10. Uredbe (EZ) br. 168/2007.
   2.   Agencija se bavi pitanjima u vezi s diskriminacijom na temelju spola samo u okviru svojih aktivnosti povezanih s općim pitanjima diskriminacije iz članka 2. točke (b) i u mjeri do koje je to relevantno, uzimajući u obzir da je za prikupljanje podataka o ravnopravnosti spolova i spolnoj diskriminaciji zadužen Europski institut za ravnopravnost spolova (EIGE). Agencija i EIGE surađuju u skladu sa sporazumom o suradnji od 22. studenoga 2010.
   3.   Agencija surađuje s drugim tijelima, uredima i agencijama Unije, na primjer s Europskom zakladom za poboljšanje životnih i radnih uvjeta (Eurofound) u skladu sa sporazumom o suradnji od 8. listopada 2009.; s Agencijom za graničnu i obalnu stražu (Frontex) u skladu sa sporazumom o suradnji od 26. svibnja 2010.; s Europskim potpornim uredom za azil (EASO) u skladu s radnim sporazumom od 11. lipnja 2013.; s Eurojustom u skladu s memorandumom o razumijevanju od 3. studenoga 2014. te s Europskom agencijom za operativno upravljanje opsežnim informacijskim sustavima u području slobode, sigurnosti i pravde (eu-LISA) u skladu s radnim dogovorom od 6. srpnja 2016. Ona surađuje i s Europskim policijskim uredom (Europol), Agencijom Europske unije za osposobljavanje u području izvršavanja zakonodavstva (CEPOL) te Europskom migracijskom mrežomu skladu s budućim sporazumima o suradnji. Suradnja s tim tijelima ograničena je na aktivnosti koje su obuhvaćene opsegom tematskih područja utvrđenih u članku 2.
   4.   Agencija obavlja svoje zadaće u vezi s informacijskim društvom, a posebno poštovanjem privatnog života i zaštitom osobnih podataka u suradnji s Europskim nadzornikom za zaštitu podataka (EDPS), Europskim odborom za zaštitu podataka, Agencijom za mrežnu i informacijsku sigurnost (ENISA) i Zajedničkim istraživačkim centrom Europske komisije (JRC) te na način koji je komplementaran s radom tih tijela.
   5.   Agencija koordinira svoje aktivnosti s aktivnostima Vijeća Europe u skladu s člankom 9. Uredbe (EZ) br. 168/2007 i Sporazumom između Europske zajednice i Vijeća Europe o suradnji Agencije Europske unije za temeljna prava i Vijeća Europe (17) na koji se upućuje u tom članku.
   Članak 4.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.

   Primjenjuje se od 1. siječnja 2018.

      Sastavljeno u Bruxellesu 7. prosinca 2017.

            Za Vijeće

            Predsjednik

         A. ANVELT

      (1)  Pristanak od 1. lipnja 2017. (još nije objavljeno u Službenom listu).

      (2)  Uredba Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (SL L 53, 22.2.2007., str. 1.).

      (3)  Odluka Vijeća 2008/203/EZ od 28. veljače 2008. o provedbi Uredbe (EZ) br. 168/2007 u pogledu donošenja višegodišnjeg okvira Agencije Europske unije za temeljna prava za 2007. - 2012. (SL L 63, 7.3.2008., str. 14.).

      (4)  Odluka Vijeća br. 252/2013/EU od 11. ožujka 2013. o uspostavi Višegodišnjeg okvira Agencije Europske unije za temeljna prava za 2013. – 2017. (SL L 79, 21.3.2013., str. 1.).

      (5)  Uredba (EU) br. 439/2010 Europskog parlamenta i Vijeća od 19. svibnja 2010. o osnivanju Europskog potpornog ureda za azil (SL L 132, 29.5.2010., str. 11.).

      (6)  Uredba Vijeća (EZ) br. 2007/2004 od 26. listopada 2004. o osnivanju Europske agencije za upravljanje operativnom suradnjom na vanjskim granicama država članica Europske unije (SL L 349, 25.11.2004., str. 1.).

      (7)  Uredba (EU) 2016/1624 Europskog parlamenta i Vijeća od 14. rujna 2016. o europskoj graničnoj i obalnoj straži i o izmjeni Uredbe (EU) 2016/399 Europskog parlamenta i Vijeća te o stavljanju izvan snage Uredbe (EZ) br. 863/2007 Europskog parlamenta i Vijeća, Uredbe Vijeća (EZ) br. 2007/2004 i Odluke Vijeća 2005/267/EZ (SL L 251, 16.9.2016., str. 1.).

      (8)  Odluka Vijeća 2008/381/EZ od 14. svibnja 2008. o uspostavi Europske migracijske mreže (SL L 131, 21.5.2008., str. 7.).

      (9)  Uredba (EZ) br. 1922/2006 Europskog parlamenta i Vijeća od 20. prosinca 2006. o osnivanju Europskog instituta za ravnopravnost spolova (SL L 403, 30.12.2006., str. 9.).

      (10)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (11)  Uredba (EU) br. 526/2013 Europskog parlamenta i Vijeća od 21. svibnja 2013. o Agenciji Europske unije za mrežnu i informacijsku sigurnost (ENISA) i o stavljanju izvan snage Uredbe (EZ) br. 460/2004 Tekst značajan za EGP (SL L 165, 18.6.2013., str. 41.).

      (12)  Odluka Vijeća 2002/187/PUP od 28. veljače 2002. kojom se osniva Eurojust s ciljem jačanja borbe protiv teških kaznenih djela (SL L 63, 6.3.2002., str. 1.).

      (13)  Odluka Vijeća 2009/371/PUP od 6. travnja 2009. o osnivanju Europskog policijskog ureda (Europol) (SL L 121, 15.5.2009., str. 37.).

      (14)  Uredba (EU) 2015/2219 Europskog parlamenta i Vijeća od 25. studenoga 2015. o Agenciji Europske unije za osposobljavanje u području izvršavanja zakonodavstva (CEPOL) i o zamjeni i stavljanju izvan snage Odluke Vijeća 2005/681/PUP (SL L 319, 4.12.2015., str. 1.).

      (15)  Uredba Vijeća (EEZ) br. 1365/75 od 26. svibnja 1975. o osnivanju Europske zaklade za poboljšanje životnih i radnih uvjeta (SL L 139, 30.5.1975., str. 1.).

      (16)  Uredba (EU) br. 1077/2011 Europskog parlamenta i Vijeća od 25. listopada 2011. o osnivanju Europske agencije za operativno upravljanje opsežnim informacijskim sustavima u području slobode, sigurnosti i pravde (SL L 286, 1.11.2011., str. 1.).

      (17)  Sporazum između Europske zajednice i Vijeća Europe o suradnji Agencije Europske unije za temeljna prava i Vijeća Europe (SL L 186, 15.7.2008., str. 7.).


title: Odluka Vijeća (EU) 2017/2270 od 9. listopada 2017. o sklapanju Okvirnog sporazuma o partnerstvu i suradnji između Europske unije i njezinih država članica, s jedne strane, i Mongolije, s druge strane

text:
               9.12.2017

               HR

               Službeni list Europske unije

               L 326/5

         ODLUKA VIJEĆA (EU) 2017/2270
   od 9. listopada 2017.
   o sklapanju Okvirnog sporazuma o partnerstvu i suradnji između Europske unije i njezinih država članica, s jedne strane, i Mongolije, s druge strane
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 207. i 209. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               U skladu s Odlukom Vijeća 2012/273/EU (2), Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, potpisan je 30. travnja 2013., podložno njegovu kasnijem sklapanju.

               (2)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, odobrava se u ime Unije.
   Tekst Sporazuma priložen je ovoj Odluci.
   Članak 2.
   Visoki predstavnik Unije za vanjske poslove i sigurnosnu politiku predsjeda Zajedničkim odborom predviđenim u članku 56. Sporazuma.
   Unija ili, ovisno o slučaju, Unija i države članice, zastupljene su u Zajedničkom odboru ovisno o temi o kojoj je riječ.
   Članak 3.
   Predsjednik Vijeća u ime Unije šalje obavijest predviđenu u članku 63. stavku 1. Sporazuma (3).
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 9. listopada 2017.

            Za Vijeće

            Predsjednik

         S. KIISLER

      (1)  Suglasnost od 15. veljače 2017. (još nije objavljena u Službenom listu).

      (2)  Odluka Vijeća 2012/273/EU od 14. svibnja 2012. o potpisivanju, u ime Unije, Okvirnog sporazuma o partnerstvu i suradnji između Europske unije i njezinih država članica, s jedne strane, i Mongolije, s druge strane (SL L 134, 24.5.2012., str. 4.).

      (3)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka Vijeća (EU) 2017/2271 od 30. studenoga 2017. o sklapanju, u ime Unije i njezinih država članica, Protokola uz Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, kako bi se uzelo u obzir pristupanje Republike Hrvatske Europskoj uniji

text:
               9.12.2017

               HR

               Službeni list Europske unije

               L 326/36

         ODLUKA VIJEĆA (EU) 2017/2271
   od 30. studenoga 2017.
   o sklapanju, u ime Unije i njezinih država članica, Protokola uz Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, kako bi se uzelo u obzir pristupanje Republike Hrvatske Europskoj uniji
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 207. i 209. u vezi s člankom 218. stavkom 6. točkom (a),
   uzimajući u obzir Akt o pristupanju Republike Hrvatske, a posebno njegov članak 6. stavak 2.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               U skladu s Odlukom Vijeća (EU) 2016/949 (2), Protokol uz Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, kako bi se uzelo u obzir pristupanje Republike Hrvatske Europskoj uniji, potpisan je 31. listopada 2016., podložno njegovu kasnijem sklapanju.

               (2)

               Protokol bi trebalo odobriti,

         DONIJELO JE OVU ODLUKU:
   Članak 1.
   Protokol uz Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, kako bi se uzelo u obzir pristupanje Republike Hrvatske Europskoj uniji, odobrava se u ime Unije i njezinih država članica.
   Tekst Protokola priložen je ovoj Odluci.
   Članak 2.
   Predsjednik Vijeća u ime Unije i njezinih država članica šalje obavijest predviđenu u članku 4. stavku 1. Protokola (3).
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 30. studenoga 2017.

            Za Vijeće

            Predsjednica

         K. SIMSON

      (1)  Suglasnost od 16. svibnja 2017. (još nije objavljeno u Službenom listu).

      (2)  Odluka Vijeća (EU) 2016/949 od 6. lipnja 2016. o potpisivanju, u ime Unije i njezinih država članica, Protokola uz Okvirni sporazum o partnerstvu i suradnji između Europske unije i njezinih država članica, s jedne strane, i Mongolije, s druge strane, kako bi se uzelo u obzir pristupanje Republike Hrvatske Europskoj uniji (SL L 159, 16.6.2016., str. 1.).

      (3)  Glavno tajništvo Vijeća objavit će datum stupanja na snagu Protokola u Službenom listu Europske unije.


title: Odluka Nadzornog Tijela EFTA-e br. 226/17/COL оd 19. prosinca 2017. kojom se Norveška oslobađa obveze da na određene vrste primjenjuje akt iz točke 2. dijela 1. poglavlja III. Priloga I. Sporazumu o Europskom gospodarskom prostoru, Direktivu Vijeća 66/401/EEZ o stavljanju na tržište sjemena krmnog bilja [2018/564]

text:
               12.4.2018

               HR

               Službeni list Europske unije

               L 94/30

         ODLUKA NADZORNOG TIJELA EFTA-e
   br. 226/17/COL
   оd 19. prosinca 2017.
   kojom se Norveška oslobađa obveze da na određene vrste primjenjuje akt iz točke 2. dijela 1. poglavlja III. Priloga I. Sporazumu o Europskom gospodarskom prostoru, Direktivu Vijeća 66/401/EEZ o stavljanju na tržište sjemena krmnog bilja [2018/564]
   NADZORNO TIJELO EFTA-e,

      uzimajući u obzir akt iz točke 2. dijela 1. poglavlja III. Priloga I. Sporazumu o Europskom gospodarskom prostoru („Sporazum o EGP-u”),

         Direktivu Vijeća 66/401/EEZ od 14. lipnja 1966. o stavljanju na tržište sjemena krmnog bilja
          (1) („Direktiva 66/401/EEZ”), a posebno njezin članak 23.a,
      kako je prilagođen Sporazumu o EGP-u točkom 4.(d) Protokola 1. uz Sporazum o EGP-u, člankom 5., stavkom 2., točkom (d) Sporazuma među državama EFTA-e o osnivanju Nadzornog tijela i Suda te člankom 1. stavkom 1. točkom (c), člankom 1. stavkom 2. i člankom 3. Protokola 1. uz Sporazum među državama EFTA-e o osnivanju Nadzornog tijela i Suda,

   uzimajući u obzir zahtjev koji je Norveška podnijela 3. srpnja 2017.,
   budući da:

               (1)

               Direktivom 66/401/EEZ utvrđuju se određene odredbe za stavljanje na tržište sjemena krmnog bilja te se u njezinu članku 23.a navodi da se država EPG-a može potpuno ili djelomično osloboditi obveze primjene te direktive u pogledu određenih vrsta ako se sjeme tih vrsta obično ne razmnožava niti stavlja na tržište na njezinu državnom području.

               (2)

               Norveška je 3. srpnja 2017. (dokument br. 864007) podnijela zahtjev za oslobađanje od obveze primjene Direktive 66/401/EEZ na 22 nove vrste uključene u tu direktivu Provedbenom direktivom Komisije (EU) 2016/2109 оd 1. prosinca 2016. o izmjeni Direktive Vijeća 66/401/EEZ u pogledu uvrštavanja novih vrsta i botaničkog naziva vrste Lolium x boucheanum Kunth
                   (2), iz točke 2. dijela 1. poglavlja III. Priloga I. Sporazumu o EGP-u, jer se te vrste obično ne razmnožavaju niti stavljaju na tržište u Norveškoj.

               (3)

               U skladu s tim i dok su ti uvjeti zadovoljeni, Norvešku bi trebalo osloboditi obveze primjene Direktive 66/401/EEZ na te vrste.

               (4)

               Tim se oslobađanjem ne dovodi u pitanje stavljanje sjemena proizvedenog u drugoj ugovornoj stranci Sporazuma o EGP-u na tržište u Norveškoj, u skladu s Direktivom 66/401/EEZ.

               (5)

               Mjere predviđene ovom Odlukom u skladu su s mišljenjem Veterinarskog i fitosanitarnog odbora EFTA-e,

         DONIJELO JE OVU ODLUKU:
   Članak 1.
   Norveška se oslobađa obveze primjene akta iz točke 2. dijela 1. poglavlja III. Priloga I. Sporazumu o Europskom gospodarskom prostoru, Direktive Vijeća 66/401/EEZ o stavljanju na tržište sjemena krmnog bilja, uz iznimku njezina članka 14. stavka 1., na sljedeće vrste:

               —

                  Biserrula pelecinus

               —

                  Lathyrus cicera

               —

                  Medicago doliata

               —

                  Medicago italica

               —

                  Medicago littoralis

               —

                  Medicago murex

               —

                  Medicago polymorpha

               —

                  Medicago rugosa

               —

                  Medicago scutellata

               —

                  Medicago truncatula

               —

                  Ornithopus compressus

               —

                  Ornithopus sativus

               —

                  Plantago lanceolata

               —

                  Trifolium fragiferum

               —

                  Trifolium glanduliferum

               —

                  Trifolium hirtum

               —

                  Trifolium isthmocarpum

               —

                  Trifolium michelianum

               —

                  Trifolium squarrosum

               —

                  Trifolium subterraneum

               —

                  Trifolium vesiculosum

               —

                  Vicia benghalensis

         Članak 2.
   Ova je odluka upućena Norveškoj.
   Članak 3.
   Vjerodostojan je samo tekst na engleskom jeziku.

      Sastavljeno u Bruxellesu 19. prosinca 2017.

            Za Nadzorno tijelo EFTA-e

         Sven Erik SVEDMAN

            Predsjednik

         Helga JÓNSDÓTTIR

            Članica Kolegija

      (1)  SL 125, 11.7.1966., str. 2298/66.

      (2)  SL L 327, 2.12.2016., str. 59.


title: Odluka nadzornog tijela EFTA-e br. 94/17/COL od 31. svibnja 2017. o zatvaranju službene istrage o pravilu izuzeća za pokretne usluge u okviru programa diferenciranih doprinosa za socijalno osiguranje za razdoblje 2014.–2020. (Norveška) [2018/595]

text:
               19.4.2018

               HR

               Službeni list Europske unije

               L 99/18

         ODLUKA NADZORNOG TIJELA EFTA-e
   br. 94/17/COL
   od 31. svibnja 2017.
   o zatvaranju službene istrage o pravilu izuzeća za pokretne usluge u okviru programa diferenciranih doprinosa za socijalno osiguranje za razdoblje 2014.–2020. (Norveška) [2018/595]
   NADZORNO TIJELO EFTA-e („Tijelo”),
   uzimajući u obzir:
   Sporazum o Europskom gospodarskom prostoru („Sporazum o EGP-u”), a posebno njegove članke 61. i 62.,
   Protokol 26. uz Sporazum o EGP-u,
   Sporazum između država EFTA-e o osnivanju Nadzornog tijela i Suda („Sporazum o nadzoru i sudu”), a posebno njegov članak 24.,
   Protokol 3. uz Sporazum o nadzoru i sudu („Protokol 3.”), a posebno dio II. članak 7. stavak 3.,
   budući da:
   I.   ČINJENICE

   1.   Postupak

               (1)

               Norveška tijela prijavila su dopisom od 13. ožujka 2014. (1) program diferenciranih doprinosa za socijalno osiguranje za razdoblje 2014.–2020. u skladu s dijelom I. člankom 1. stavkom 3. Protokola 3. Na temelju te prijave i naknadno dostavljenih informacija (2) Tijelo je Odlukom br. 225/14/COL od 18. lipnja 2014. odobrilo prijavljeni program potpora.

               (2)

               Presudom od 23. rujna 2015. u predmetu E-23/14, Kimek Offshore AS protiv Nadzornog tijela EFTA-e (3) Sud EFTA-e djelomično je poništio odluku Tijela.

               (3)

               Dopisom od 15. listopada 2015. (4) Tijelo je zatražilo informacije od norveških tijela. Norveška tijela odgovorila su dopisom od 6. studenoga 2015. (5).

               (4)

               Odlukom br. 489/15/COL od 9. prosinca 2015. Tijelo je pokrenulo službeni istražni postupak. Dopisom od 13. siječnja 2016. (6) norveška tijela odgovorila su na odluku Tijela.

               (5)

               Odluka o pokretanju službenog istražnog postupka objavljena je 30. lipnja 2016. u Službenom listu Europske unije i njegovu Dodatku o EGP-u (7). Tijelo je do 30. srpnja 2016., kad je istekao rok za dostavu primjedaba, primilo primjedbe dviju zainteresiranih strana, poduzeća Kimek Offshore AS (dopis od 12. svibnja 2016. (8)) i NHO Finnmark (dopis od 4. srpnja 2016. (9)). Dopisom od 2. kolovoza 2016. (10) Tijelo je proslijedilo primjedbe norveškim tijelima, koja su dobila priliku za očitovanje. Norveška tijela odgovorila su dopisom od 5. rujna 2016. (11).

         2.   Opseg službene istrage

               (6)

               Svojom presudom Sud EFTA-e djelomično je poništio odluku Tijela o odobrenju programa regionalno diferenciranih doprinosa za socijalno osiguranje za razdoblje 2014.–2020. Tijekom službene istrage Tijelo nije ponovno ispitalo cijeli program potpora. Istraga je bila ograničena na onaj dio programa (pravilo izuzeća za pokretne usluge) za koji je poništeno odobrenje Tijela.

               (7)

               Međutim, budući da je pravilo za pokretne usluge izuzeće od pravila utvrđenih programom diferenciranih doprinosa za socijalno osiguranje, Tijelo smatra da je, u svrhu potpunosti, prije predstavljanja pravila o registraciji poduzeća u Norveškoj i pravila izuzeća za pokretne usluge primjereno dati pregled objektivne i pravne osnove samog programa potpora.

         3.   Pregled programa

   3.1.   Cilj

               (8)

               Cilj programa diferenciranih doprinosa za socijalno osiguranje jest poticanjem zapošljavanja smanjiti ili spriječiti depopulaciju u najmanje naseljenim regijama u Norveškoj. Kako bi se ostvario taj cilj, programom operativnih potpora smanjuju se troškovi zapošljavanja snižavanjem stope doprinosa za socijalno osiguranje na određenim zemljopisnim područjima. U pravilu, potpore se razlikuju ovisno o zemljopisnom području na kojem je registrirana poslovna jedinica. Pravila o registraciji detaljno su objašnjena u nastavku.

         3.2.   Nacionalna pravna osnova

               (9)

               Nacionalna pravna osnova za program jest odjeljak 23-2. Nacionalnog zakona o osiguranju (12). Tom se odredbom utvrđuje opća obveza poslodavca da plaća doprinose za socijalno osiguranje na temelju bruto plaće zaposlenika. U skladu sa stavkom 12. tog odjeljka Norveški parlament može donijeti regionalno diferencirane stope i posebne odredbe za poduzeća unutar određenih sektora. Stoga Nacionalni zakon o osiguranju i godišnje odluke Norveškog parlamenta zajedno čine nacionalnu pravnu osnovu programa (13).

         3.3.   Pravila o registraciji

               (10)

               Prihvatljivost potpora u okviru programa ovisi o tome je li poduzeće registrirano na prihvatljivom području. Glavno je pravilo programa da se potpore razlikuju ovisno o zemljopisnom području na kojem je registrirano poduzeće.

               (11)

               U skladu s norveškim pravom poduzeća moraju registrirati podjedinice za svaku posebnu poslovnu djelatnost koju obavljaju (14). Ako poduzeće obavlja različite vrste poslovnih djelatnosti, mora registrirati posebne podjedinice. Štoviše, one se moraju registrirati i ako se djelatnosti obavljaju na različitim zemljopisnim lokacijama.

               (12)

               Prema mišljenju norveških tijela, kriterij „posebne poslovne djelatnosti” ispunjen je kad najmanje jedan zaposlenik obavlja posao za nadređenu jedinicu na zasebnom području i poduzeće se na tom području može posjetiti. Svaka podjedinica čini vlastitu osnovu za izračun diferenciranih doprinosa za socijalno osiguranje ovisno o svojoj registriranoj lokaciji. Tako će poduzeće koje je registrirano izvan područja prihvatljivog za potpore u okviru programa biti prihvatljivo za potpore ako i u mjeri u kojoj svoje gospodarske djelatnosti obavlja unutar podjedinice koja se nalazi na prihvatljivom području.

         3.4.   Pokretne usluge – mjera koja se ispituje

               (13)

               Kao izuzeće od glavnog pravila o registraciji, program se primjenjuje i na poduzeća registrirana izvan prihvatljivog područja koja ustupaju radnike za rad na prihvatljivom području ili čiji zaposlenici obavljaju pokretne djelatnosti na takvom području. Za potrebe ove Odluke posao koji se obavlja u tim situacijama naziva se „pokretne usluge”. To je pravilo izuzeća koje se ispituje u ovoj Odluci. Za potrebe ove Odluke to se pravilo naziva „pravilo izuzeća”. Nacionalna pravna osnova za pravilo izuzeća propisana je odjeljkom 1. točkom 4. Odluke Norveškog parlamenta br. 1482 od 5. prosinca 2013.o određivanju poreznih stopa itd. u skladu s Nacionalnim zakonom o osiguranju za 2014.

               (14)

               Izuzeće se primjenjuje samo ako zaposlenik na prihvatljivom području provodi polovicu ili više radnih dana. Nadalje, snižena stopa primjenjuje se samo na onaj dio posla koji se ondje obavlja. Razdoblje za prijavu poreza u pravilu je jedan kalendarski mjesec. Doprinosi za socijalno osiguranje izračunavaju se na temelju stope koja se primjenjuje u zoni koja se smatra zonom obavljanja poslovne djelatnosti poslodavca.

               (15)

               To znači da ako, na primjer, zaposlenik subjekta registriranog u Oslu (Oslo je u zoni 1., odnosno neprihvatljivoj zoni, u kojoj se stoga primjenjuje standardna stopa od 14,1 %) obavi 60 % svojeg posla u jednom kalendarskom mjesecu u Vardøu (koji je u zoni 5. u kojoj je primjenjiva stopa 0 %) i preostali dio u Oslu, poduzeće će ostvariti pravo na nultu stopu na plaću koja se isplaćuje za posao obavljen u Vardøu, ali ne i za posao obavljen u Oslu.

         4.   Presuda Suda EFTA-e

               (16)

               Sud EFTA-e poništio je Odluku Tijela br. 225/14/COL u mjeri u kojoj je njome zatvorena preliminarna istraga u pogledu mjere potpora iz odjeljka 1. točke 4. Odluke Norveškog parlamenta br. 1482 od 5. prosinca 2013.o određivanju poreznih stopa itd. u skladu s Nacionalnim zakonom o osiguranju za 2014.

               (17)

               Sud EFTA-e zaključio je (15) da Tijelo nije ocijenilo okolnosti i njihove posljedice u pogledu spojivosti pravila iz odjeljka 1. točke 4. s funkcioniranjem Sporazuma o EGP-u u smislu njegova članka 61. stavka 3., a posebno u pogledu učinka pravila izuzeća na tržišno natjecanje i trgovinu i njegove spojivosti sa stavkom 16. Smjernica Tijela za regionalne potpore za 2014.–2020. („Smjernice”) (16). Prema mišljenju Suda, ta posebna ocjena bila je bitna za ocjenu prijavljenog programa koju je dalo Tijelo.

               (18)

               Odjeljak 1. točka 4. sastavljen je tako da odražava pravilo izuzeća (koje je predmet ove Odluke) uz odgovarajuću mjeru za sprečavanje izbjegavanja čija je svrha spriječiti poduzeća da zatraže potpore u okviru programa tako da jednostavno registriraju svoje poduzeće na području s nižom stopom doprinosa za socijalno osiguranje i zatim nastave pružati pokretne usluge ili ustupe svoje zaposlenike za rad na području s višom stopom doprinosa. Mjera za sprečavanje izbjegavanja nije predmet ovog postupka (17).

         5.   Primjedbe norveških tijela u pogledu Odluke br. 489/15/COL

               (19)

               U odgovoru na službenu istragu koju je otvorilo Tijelo (18) norveška tijela pojasnila su svoje stajalište da se primjenjiva stopa u okviru sustava doprinosa za socijalno osiguranje još od prije 2007. temeljila na lokaciji koja se smatra lokacijom obavljanja poslovne djelatnosti poslodavca. To se pravilo zasniva na temeljnoj pretpostavci da bi samo poduzeća koja obavljaju gospodarsku djelatnost na prihvatljivom području trebala primati potpore i to samo u mjeri u kojoj na tom području pružaju gospodarske usluge. Registracija nije odlučujući čimbenik.

               (20)

               Potpora koja se dodjeljuje na temelju programa diferenciranih doprinosa za socijalno osiguranje iznosi približno 6,85 milijardi NOK godišnje (19). Na temelju podataka prikupljenih tijekom prvih osam mjeseci 2015. norveška tijela predstavila su ukupne procijenjene učinke pravila izuzeća za različite zone za 2015. Zone 1., 2., 3., 4. i 4.a opisane su u stavku 25. Odluke br. 225/14/COL. Zona 1. obuhvaća središnja područja u Norveškoj te sva područja izvan Norveške. Djelatnosti koje se obavljaju u zoni 1. nisu prihvatljive za potpore u okviru programa. Ni djelatnosti koje se obavljaju u zoni 1.a nisu prihvatljive za potpore u okviru programa. Međutim, u zoni 1.a norveška tijela uspostavila su sustav sa sniženom stopom doprinosa za socijalno osiguranje. To sniženje odobrava se kao potpora de minimis. Mjere koje su u skladu s uvjetima Uredbe o potporama de minimis
                   (20) nisu potpore u smislu članka 61. Sporazuma o EGP-u.

                  Tablica

                  U tablici je prikazana procjena potpora dodijeljenih 2015. poduzećima koja su registrirana u zonama obuhvaćenima programom potpora na temelju primjene pravila izuzeća

                           Zona

                           U milijunima NOK

                           1.

                           240

                           1.a

                           38

                           2.

                           9

                           3.

                           1

                           4.

                           1

                           4.a

                           10

                           Zbroj

                           300

               (21)

               Norveška tijela objasnila su da se brojke mogu znatno razlikovati ovisno o vrsti pokretnih usluga. Veliki građevinski projekti uobičajeno se oslanjaju na pokretne usluge, što dovodi do njihove povećane upotrebe. Nadalje, poduzeća koja obavljaju znatan dio djelatnosti u prihvatljivim zonama mogu preustrojiti svoje djelatnosti uspostavom podjedinica u relevantnoj zoni. I to će utjecati na procijenjeni učinak prava izuzeća. Naposljetku, norveška tijela ističu pozitivne neizravne učinke povećanja djelatnosti u građevinskom sektoru na zapošljavanje u drugim sektorima u prihvatljivim zonama.

               (22)

               Pravilom izuzeća poduzećima u prihvatljivim zonama osigurava se pristup radnoj snazi po nižim troškovima. Bez takvog pristupa poduzeća na prihvatljivom području morala bi uložiti više napora kako bi privukla specijaliziranu radnu snagu. Nadalje, specijalizirana radna snaga može pokretnim uslugama pridonijeti povećanju znanja i vještina u lokalnim poduzećima. Poduzeća mogu zadržati ta znanja i vještine nakon što pokretni radnik napusti poduzeće, čime se stvara trajni učinak na lokalnu radnu snagu i poduzeća.

               (23)

               Pravilom izuzeća stavljaju se u jednak položaj svi gospodarski subjekti koji posluju na prihvatljivom području. Lokalna poduzeća mogu ostvariti korist od tržišnog natjecanja u smislu nižih cijena pokretnih usluga.

               (24)

               Zaposlenici koji privremeno borave na prihvatljivim područjima pridonijet će lokalnom gospodarstvu kupnjom robe i usluga. Ako su pokretne usluge povezane s privremenim projektom, to će se manifestirati kao privremeni učinak. Ako je riječ o održivoj primjeni pokretnih usluga u regiji, učinak je dugotrajan.

               (25)

               Poduzeća koja su registrirana na središnjim područjima i pružaju pokretne usluge na prihvatljivim područjima mogu zapošljavati lokalno osoblje. Čak i ako je riječ o privremenim poslovima, njima se pridonosi povećanju dohotka u prihvatljivim regijama, čime se zauzvrat potiče gospodarska djelatnost. Norveška tijela tvrde da se pravilom izuzeća smanjuju troškovi rada i u povoljan položaj stavlja radna snaga u odnosu na kapital ondje gdje se mogu zamijeniti. Time se pridonosi povećanju zaposlenosti.

         6.   Primjedbe zainteresiranih strana

   6.1.   Kimek Offshore AS

               (26)

               Kimek Offshore AS („Kimek”) poduzeće je za pružanje usluga u naftnoj i plinskoj industriji. Dio je Grupe Kimek. Kimek se nalazi u Kirkenesu u okrugu Finnmark, koji je područje s nultom poreznom stopom za socijalno osiguranje.

               (27)

               Osim primjedaba u pogledu odluke Tijela o pokretanju službene istrage, Kimek je dostavio i primjedbe na prethodno navedene primjedbe norveških tijela.

               (28)

               Kimek smatra da norveška tijela uglavnom nisu dokumentirala sljedeće: da se pravilom izuzeća pridonosi dobro definiranom cilju od zajedničkog interesa, da postoji potreba za državnom intervencijom, da je pravilo primjereno, da ima poticajan učinak, da je proporcionalno i da su izbjegnuti neopravdani negativni učinci na tržišno natjecanje i trgovinu među državama EGP-a.

               (29)

               Kimekovi konkurenti uglavnom se nalaze izvan područja prihvatljivih za regionalne potpore. Kimek se protivi pravilu izuzeća jer se njime poduzećima koja se nalaze izvan prihvatljivih zona omogućuje da ostvare korist od programa potpora kad svoju djelatnost obavljaju na prihvatljivim područjima. Tvrdi da se ta poduzeća ne suočavaju s istim izazovima kao ona koja se nalaze u prihvatljivim zonama. Navodi da pravilo izuzeća nije primjereno za borbu protiv depopulacije i jačanje obrazaca naseljavanja na prihvatljivim područjima. Naprotiv, pravilo izuzeća štetno je za poduzeća koja se nalaze na prihvatljivim područjima.

               (30)

               Kimek se ne slaže sa stajalištem norveških tijela da se pravilom izuzeća lokalnim poduzećima osigurava pristup, po nižim troškovima, specijaliziranoj radnoj snazi koja u protivnom ne bi bila dostupna. Tvrdi da norveška tijela to nisu dokazala niti dokumentirala.

               (31)

               Kimek tvrdi da postoji opasnost da pravilo izuzeća dovede do „odljeva mozgova” iz prihvatljivih područja jer pojedinci neće moći pronaći posao lokalno.

               (32)

               Kimek napominje da norveška tijela nisu dokumentirala da poduzeća koja nisu lokalno registrirana zapošljavaju radnike koji žive na prihvatljivom području.

               (33)

               Nadalje, Kimek tvrdi da pokretni radnici koji rade na moru ne pomažu znatno lokalnom gospodarstvu. Oni žive i provode većinu slobodnog vremena na platformi te ondje konzumiraju i sve svoje obroke.

               (34)

               U pogledu argumenta norveških tijela da će lokalna poduzeća zadržati znanja i vještine pokretnih radnika, Kimek ne vidi kako to dovodi do smanjenja ili sprečavanja depopulacije.

               (35)

               Kimek tvrdi da norveška tijela nisu dokumentirala kako se pravilom izuzeća povećava tržišno natjecanje. U tom pogledu posebno upućuje na norveško radno pravo kojim se poduzećima koja su poslala pokretne radnike omogućuje da svojem osoblju dopusti rad u smjenama od 12 sati, dok su lokalna poduzeća ograničena na osmosatno radno vrijeme. Time se lokalna poduzeća stavljaju u znatno nepovoljniji položaj.

         6.2.   NHO Finnmark

               (36)

               NHO Finnmark regionalni je ured norveške Konfederacije norveških poduzeća. Podržava prethodno navedene Kimekove primjedbe.

               (37)

               NHO Finnmark smatra da bi regionalne potpore trebalo dodijeliti samo poduzećima koja se nalaze na područjima prihvatljivima za takve potpore. Poduzeća registrirana izvan prihvatljivih područja ne suočavaju se s istim izazovima kao poduzeća s poslovnim nastanom na prihvatljivim područjima. Pravilo izuzeća nije primjereno za borbu protiv depopulacije i jačanje obrazaca naseljavanja. NHO Finnmark navodi da je, naprotiv, pravilo izuzeća štetno za poduzeća koja se nalaze na prihvatljivim područjima.

               (38)

               Kao i Kimek, NHO Finnmark naglašava da se norveškim pravom u posebno povoljan položaj stavljaju poduzeća koja nisu registrirana na prihvatljivom području. NHO Finnmark smatra da pokretni radnici ne pridonose lokalnom gospodarstvu jednako kao radnici koji borave na tom području.

         7.   Primjedbe norveških tijela na primjedbe zainteresiranih strana

               (39)

               U odgovoru na primjedbe zainteresiranih strana norveška tijela napominju da je predmet službene istrage pravilo izuzeća, a ne program potpora. Objašnjavaju da je pravilo izuzeća odraz općeg načela da bi regionalne potpore trebalo dodijeliti za gospodarske djelatnosti koje se stvarno obavljaju na zemljopisnom području obuhvaćenom programom.

               (40)

               Norveška tijela naglašavaju da se člankom 61. stavkom 3. točkom (c) Sporazuma o EGP-u i Smjernicama od korisnika regionalnih potpora ne zahtijeva registracija na području prihvatljivom za regionalne potpore. Slažu se s Kimekom da izazovi na koje nailaze poduzeća koja su prethodno registrirana na prihvatljivim područjima možda nisu istovjetni onima s kojima se suočavaju poduzeća koja su prethodno registrirana izvan prihvatljivog područja, ali pružaju pokretne usluge na njemu. Međutim, norveška tijela ne slažu se s Kimekovom tvrdnjom da se poduzeća koja su registrirana izvan prihvatljivog područja ne suočavaju s istim izazovima kad obavljaju posao na njemu. Poduzeća se suočavaju s istim klimatskim uvjetima i istom udaljenošću od podugovaratelja. Nadalje, poduzeća koja šalju pokretne radnike imaju dodatne troškove prijevoza i smještaja osoblja. Norveška tijela napominju da se Kimekove tvrdnje odnose na naftni sektor, odnosno dio gospodarstva u kojem to poduzeće posluje. Tvrde da se spojivost potpore mora općenitije ocijeniti, uzimajući u obzir posebne ili trajne poteškoće s kojima se suočavaju poduzeća u svim relevantnim sektorima.

               (41)

               Norveška tijela potkrepljuju svoje izjave o poteškoćama poduzeća pri zapošljavanju kvalificirane radne snage u tri najsjevernija okruga upućivanjem na izvješće NAV Finnmarka (21), Norveške službe za rad i socijalnu skrb u okrugu Finnmark. U okruzima Nordland i Troms 14 % poduzeća obuhvaćenih izvješćem suočava se s problemima pri zapošljavanju zbog nedostatka kvalificiranih radnika. U okrugu Finnmark s tim se problemom suočava 11 % poduzeća.

               (42)

               Norveška tijela naglašavaju da poduzeća koja su registrirana na prihvatljivom području mogu primijeniti nižu stopu doprinosa za socijalno osiguranje u pogledu svih svojih troškova zapošljavanja (osim ako pokretne usluge pružaju izvan tog područja), dok poduzeća koja su registrirana u drugoj zoni i pružaju pokretne usluge mogu primijeniti sniženu stopu samo ako zaposlenik provodi polovicu ili više radnih dana na prihvatljivom području i samo na plaće isplaćene za posao koji je ondje i obavljen.

               (43)

               Neizravne učinke regionalne potpore norveška tijela potkrepljuju upućivanjem na dvije studije o učincima djelatnosti povezanih s naftom na sjeveru Norveške (22). Prema prvoj studiji naftnog projekta Snøhvit u Finnmarku izravan učinak na zapošljavanje iznosio je 230 osoba godišnje, a neizravan još 170 osoba godišnje. Norveška tijela napominju da je riječ o učincima samog projekta, a ne o izravnom rezultatu neke posebne mjere. Prema rezultatima druge studije glavni neizravni učinak naftnog sektora nastaje u sektoru koji je označen kao „privatne usluge” i obuhvaća: stručne, znanstvene i tehničke djelatnosti, pružanje osoblja, iznajmljivanje strojeva i prijevozne opreme, pravne i računovodstvene usluge, arhitektonske djelatnosti, hotelijerske i ugostiteljske usluge, zbrinjavanje otpadnih voda i otpada.

               (44)

               Norveška tijela dovode u pitanje relevantnost norveškog radnog zakonodavstva za ocjenu pravila izuzeća. Napominju da je pravna osnova za odstupanje od osmosatnog ograničenja na koje upućuje podnositelj prigovora u svakom slučaju na raspolaganju svakom poduzeću, neovisno o zemljopisnoj lokaciji radnika i poslodavca, ali je uvjetovana kolektivnim ugovorom.

         II.   OCJENA

   1.   Postojanje državne potpore

               (45)

               Članak 61. stavak 1. Sporazuma o EGP-u glasi kako slijedi: „Osim ako je drukčije predviđeno ovim Sporazumom, svaka potpora koju dodjeljuju države članice EZ-a, države EFTA-e, ili koja se dodjeljuje putem državnih sredstava u bilo kojem obliku, koja narušava ili prijeti narušavanjem tržišnog natjecanja stavljanjem određenih poduzetnika ili proizvodnje određene robe u povoljniji položaj nespojiva je s funkcioniranjem ovog Sporazuma u mjeri u kojoj utječe na trgovinu među ugovornim strankama.”.

               (46)

               To znači da je mjera državna potpora u smislu članka 61. stavka 1. Sporazuma o EGP-u ako su kumulativno ispunjeni sljedeći uvjeti: i. mjeru dodjeljuje država ili je dodijeljena iz državnih sredstava; ii. mjerom se korisniku dodjeljuje selektivna gospodarska prednost; iii. mjera može utjecati na trgovinu među ugovornim stranama i njome se može narušiti tržišno natjecanje.

               (47)

               U Odluci br. 225/14/COL Tijelo je zaključilo da je program diferenciranih doprinosa za socijalno osiguranje za razdoblje 2014.–2020. program potpora. Tijelo upućuje na obrazloženje iz stavaka od 68. do 74. te odluke. Pravilo izuzeća za pokretne usluge dio je odredaba kojima se propisuje taj program potpora. Njime se povećava područje primjene programa proširenjem kruga mogućih korisnika na poduzeća koja nisu registrirana na prihvatljivim područjima. Kao i u slučaju ostalih potpora dodijeljenih u okviru programa, proširenje programa na poduzeća koja su registrirana izvan prihvatljivih područja dovodi do dodjele selektivnih prednosti poduzećima iz državnih sredstava. Te prednosti mogu utjecati na trgovinu i njima se može narušiti tržišno natjecanje.

         2.   Postupovni zahtjevi

               (48)

               U skladu s dijelom I. člankom 1. stavkom 3. Protokola 3.: „Nadzorno tijelo EFTA-e na vrijeme se obavješćuje o svim planovima koji se odnose na dodjelu ili promjenu potpore kako bi moglo iznijeti svoje primjedbe. … Dotična država ne stavlja svoje predložene mjere na snagu sve dok se ne postigne konačna odluka u odnosu na postupak.”.

               (49)

               Norveška tijela uvela su pravilo izuzeća 1. srpnja 2014. nakon što ga je Tijelo odobrilo Odlukom br. 225/14/COL. Nakon što je Sud EFTA-a poništio odobrenje Tijela za pravilo, potpora je postala nezakonita. Norveška tijela suspendirala su 1. siječnja 2016. pravilo izuzeća koje se ispituje do konačnog ishoda službenog istražnog postupka.

         3.   Spojivost potpore

               (50)

               Tijelo mora ocijeniti je li pravilo izuzeća spojivo s funkcioniranjem Sporazuma o EGP-u na temelju članka 61. stavka 3. točke (c) u skladu sa Smjernicama.

               (51)

               Pravilom izuzeća za pokretne usluge poduzećima koja nisu registrirana na prihvatljivom području omogućuje se ostvarivanje koristi od sniženih socijalnih davanja kad i u mjeri u kojoj obavljaju gospodarske djelatnosti na registriranom području. Člankom 61. stavkom 3. točkom (c) Sporazuma o EGP-u i Smjernicama (te pravilima o regionalnim potporama iz GBER-a (23)) od korisnika se ne zahtijeva registracija na potpomognutim područjima.

               (52)

               Regionalnim potporama može se učinkovito potaknuti gospodarski razvoj područja u nepovoljnom položaju samo ako se dodjeljuju za poticanje dodatnih ulaganja ili gospodarske djelatnosti na tim područjima (24). Smjernicama su dopuštene regionalne potpore za ulaganja i regionalne operativne potpore. Regionalne potpore za ulaganje trebale bi dovesti do ulaganja u područjima koja su obuhvaćena norveškom kartom regionalnih potpora koje je odobrilo Tijelo (25). Fokus ispitivanja regionalnih operativnih potpora nešto je drukčiji. Regionalne operativne potpore mogu biti obuhvaćene člankom 61. stavkom 3. točkom (c) Sporazuma o EGP-u samo ako se dodjeljuju za rješavanje posebnih ili trajnih poteškoća s kojima se suočavaju subjekti koji obavljaju gospodarske djelatnosti u regijama u nepovoljnom položaju (26). U tom je pogledu u stavku 16. Smjernica navedeno: „Operativna se potpora može smatrati spojivom ako je namijenjena […] sprječavanju ili smanjenju depopulacije u vrlo rijetko naseljenim područjima.”.

               (53)

               Zemljopisno područje primjene programa neupitno je ograničeno na regije u nepovoljnom položaju. Područje primjene ove Odluke ograničeno je na pravilo izuzeća. Postavlja se pitanje je li to pravilo, kojim se dopušta da se poduzeća registrirana izvan regija obuhvaćenih programom koriste potporama u okviru programa kako bi obavljala gospodarske djelatnosti u regijama u nepovoljnom položaju, spojivo s pravilima o državnim potporama.

               (54)

               Tijelo se slaže s norveškim tijelima da se pravilo ne može ocijeniti neovisno o programu diferenciranih doprinosa za socijalno osiguranje za razdoblje 2014.–2020. kojem pripada. U tom pogledu Tijelo upućuje na svoju ocjenu tog programa iz Odluke br. 225/14/COL u kojoj je utvrdilo da je program spojiv s funkcioniranjem Sporazuma o EGP-u na temelju njegova članka 61. stavka 3. točke (c). Tijelo je u toj odluci utvrdilo da se takvim programom pridonosi dobro definiranom cilju od zajedničkog interesa (27), da postoji potreba za državnom intervencijom (28), da je program primjeren (29), da ima poticajan učinak (30), da je proporcionalan (31) i da su izbjegnuti neopravdani negativni učinci na tržišno natjecanje i trgovinu među državama EGP-a (32). Ta opća načela ocjenjivanja primjenjuju se na program potpora. Pojedinačna pravila koja čine dio programa Tijelo ne ocjenjuje posebno na temelju tih općih načela ocjenjivanja.

               (55)

               Činjenica da je Sud EFTA-e zaključio da se pravilo izuzeća može odvojiti od preostalog dijela programa (33) ne znači da bi ga trebalo ocijeniti neovisno o programu. Pitanje odvojivosti jest pitanje je li element programa tako neraskidivo povezan s programom da se ne može od njega logički odvojiti. Iako se pravilo izuzeća može logički odvojiti od programa diferenciranih doprinosa za socijalno osiguranje za razdoblje 2014.–2020. u smislu da se može izuzeti iz programa i program neće ostati bez temeljne komponente koja mu je potrebna da bi mogao postojati kao program, Tijelo mora provesti analizu spojivosti pravila izuzeća uzimajući u obzir činjenicu da ono čini dio općeg programa potpora.

               (56)

               Opći program potpora središnji je dio okvira unutar kojeg pravilo izuzeća funkcionira. Ono zapravo postoji samo kao izuzeće od pravila u okviru općeg programa (34). Stoga Tijelo ujedno mora uzeti u obzir da je (ako se izuzme pravilo izuzeća) taj program potpora valjano proglašen spojivim s funkcioniranjem Sporazuma o EGP-u.

               (57)

               Norveška tijela dostavila su pregled financijskih učinaka pravila izuzeća (vidjeti stavak 20. i tablicu).

               (58)

               Pravilo izuzeća, kao i program čiji je ono dio, ima regionalni cilj. Njime se nastoji potaknuti zapošljavanje na prihvatljivim područjima. Međutim, poticanje zapošljavanja samo je alat za postizanje cilja potpora, a to je smanjenje ili sprečavanje depopulacije. Pri ocjenjivanju spojivosti potpora važno je u obzir uzeti šire gospodarske učinke mjere.

               (59)

               Tijelo smatra da su norveška tijela već dokazala potrebu za državnom intervencijom kako bi se potaknule gospodarske djelatnosti na prihvatljivim područjima. Ta se potreba odnosi jednako na sva poduzeća koja obavljaju gospodarske djelatnosti na prihvatljivim područjima neovisno o tome jesu li ondje registrirana. Norveška tijela u svojim su podnescima primjereno dokazala da se subvencioniranjem pokretnih usluga potiče gospodarska djelatnost na prihvatljivim područjima. To je u skladu sa stavcima 6. do 71. Smjernica o potporama za poticanje gospodarske djelatnosti. Kimek i NHO Finnmark smatrali su da bi potpore trebalo ograničiti na poduzeća registrirana u prihvatljivim zonama. Međutim, Tijelo smatra da se poduzeća koja pružaju pokretne usluge suočavaju s istim izazovima (klima, udaljenost od podugovaratelja) s kojima se suočavaju lokalno registrirana poduzeća. U tom pogledu Tijelo napominje da zainteresirane strane, Kimek i NHO Finnmark, nisu uputile ni na jedan poseban izazov koji pri obavljanju djelatnosti na prihvatljivim područjima otežava poslovanje lokalno registriranih poduzeća u odnosu na ona koja pružaju pokretne usluge.

               (60)

               Ipak, Tijelo smatra da norveška tijela nisu dokazala da poduzeća koja pružaju pokretne usluge na prihvatljivim područjima radnike zapošljavaju lokalno i na neodređeno vrijeme. Norveška tijela nisu dostavila ekonomske teorije ili opća razmatranja kao dokaz da se radnici zapošljavaju na neodređeno vrijeme. S obzirom na navedeno, Tijelo smatra da norveška tijela nisu dokazala da pravilo izuzeća dovodi do stvaranja stalnih radnih mjesta na prihvatljivim područjima. Međutim, to nije apsolutni uvjet spojivosti regionalnih potpora (35). Kao što je prethodno navedeno, regionalne potpore trebalo bi dodijeliti za poticanje gospodarske djelatnosti. To vrijedi neovisno o tome je li poduzeće koje obavlja gospodarsku djelatnost registrirano na tom području.

               (61)

               Norveška tijela tvrde da pravilo izuzeća ima i neizravne učinke u obliku veće potrošnje pokretnih radnika na robu i usluge te prijenosa znanja i vještina na lokalna poduzeća. Program nije posebno prilagođen jednom sektoru, već je njime obuhvaćena većina norveških gospodarskih sektora (36). Tijelo se slaže s norveškim tijelima da je, s obzirom na opsežnost programa, potrebno široko shvaćanje pri ocjenjivanju neizravnih učinaka mjere. Međutim, korisno je proučiti pojedinačne sektore kako bi se ispitali stvarni učinci pravila izuzeća. Norveška tijela dostavila su studije u prilog tvrdnji da pokretne usluge dovode do pozitivnih neizravnih učinaka na prihvatljivim područjima. Kao što je prethodno navedeno, norveška tijela uputila su na dvije studije o učincima djelatnosti povezanih s naftom na sjeveru Norveške. Prema prvoj studiji naftnog projekta Snøhvit u Finnmarku izravni učinak na zapošljavanje bio je 230 osoba godišnje, a neizravni još 170 osoba godišnje. Prema rezultatima druge studije veliki neizravni učinak naftnog sektora nastaje u sektoru koji je označen kao „privatne usluge” i obuhvaća: stručne, znanstvene i tehničke djelatnosti, pružanje osoblja, iznajmljivanje strojeva i prijevozne opreme, pravne i računovodstvene usluge, arhitektonske djelatnosti, hotelijerske i ugostiteljske usluge, zbrinjavanje otpadnih voda i otpada.

               (62)

               Tijelo smatra da se tim studijama dokazuju znatni pozitivni neizravni učinci. Međutim, budući da neizravne učinke nije lako izolirati, veoma su važna opća razmatranja o učincima mjere kao što je predmetna. Tijelo je uvjereno da se subvencioniranjem pokretnih usluga pridonosi prodaji lokalne robe i usluga, a time i lokalnom gospodarstvu. To se konkretno odnosi na zaposlenike koji redovito putuju na tu lokaciju, posebno kratkoročno ili srednjoročno, jer će vjerojatno boraviti u hotelima, jesti u restoranima itd. S obzirom na to Tijelo je uvjereno da se pravilom izuzeća osiguravaju znatni pozitivni neizravni učinci kojima se potpomaže sprečavanje ili smanjenje depopulacije vrlo rijetko naseljenih područja.

               (63)

               Kimek tvrdi da pokretni radnici koji rade na moru ne pomažu znatno lokalnom gospodarstvu. Oni žive i provode većinu slobodnog vremena na platformi te ondje i konzumiraju sve svoje obroke. Tijelo napominje da određeni radnici manje pridonose neizravnim učincima pravila izuzeća zbog prirode svojeg posla. Međutim, pravilo izuzeća nije ograničeno na određeni sektor, nego se horizontalno primjenjuje u svim sektorima.

               (64)

               Osoba koja pruža pokretne usluge za koje je potrebna određena razina znanja i vještina može ta znanja i vještine prenijeti lokalnim poduzećima. Tijelo napominje da je u svojoj primjedbi Kimek naveo da ne vidi kako se znanjima i vještinama prenesenima sa zaposlenika koji pružaju pokretne usluge na poduzeća koja se nalaze na prihvatljivim područjima može spriječiti ili smanjiti depopulacija. Tijelo smatra da su znanja i vještine neophodni za poslovanje mnogih gospodarskih djelatnosti i stoga važni za održavanje zapošljavanja na prihvatljivim područjima. Lokalna poduzeća koja sudjeluju u zajedničkim projektima s poduzećima koja pružaju pokretne usluge (kao što su veliki građevinski projekt) posebno mogu steći znanja, vještine i iskustvo obavljajući poslove koji se zahtijevaju u tim vrstama projekata. Lokalno registrirana poduzeća zatim mogu zadržati te koristi. Isto tako mogu ostvariti korist od znanja i vještina stečenih suradnjom s poduzećima koja pružaju pokretne usluge (kao što su konzultantske usluge ili drugi stručni poslovi) u mjeri u kojoj se te djelatnosti mogu okvalificirati kao „pokretne” u skladu s norveškim pravom. Tijelo se slaže s norveškim tijelima da prijenos znanja i vještina pokretnih radnika na lokalno registrirana poduzeća može biti važan čimbenik u održivom zapošljavanju kvalificiranih radnika na prihvatljivim područjima, čime se bitno pridonosi sprečavanju ili smanjenju depopulacija na tim područjima.

               (65)

               Uz prijenos znanja i vještina, lokalna poduzeća mogu po nižim troškovima pristupiti specijaliziranoj radnoj snazi koja u protivnom ne bi bila dostupna. To je korisno za lokalna poduzeća jer je vođenje posla na prihvatljivom području atraktivnije i profitabilnije ako su troškovi pokretnih usluga niži. Štoviše, pravilom izuzeća svi gospodarski subjekti koji posluju na prihvatljivom području stavljaju se u jednak položaj u pogledu troškova socijalnog osiguranja tijekom trajanja djelatnosti na tom području.

               (66)

               Ukratko, Tijelo smatra da su norveška tijela primjereno opravdala tvrdnju da se subvencijama za pokretne usluge pridonosi pozitivnim neizravnim učincima u obliku veće potrošnje na robu i usluge na prihvatljivim područjima, što je, s druge strane, korisno za tržišta rada na tim područjima. Nadalje, Tijelo je uvjereno da se subvencijama za pokretne usluge pridonosi osiguravanju specijalizirane radne snage po nižim troškovima te prijenosu znanja i vještina na poduzeća s lokalnim poslovnim nastanom, što je bitno za daljnje poslovanje mnogih gospodarskih djelatnosti na prihvatljivim područjima. Stoga se pravilom izuzeća pridonosi sprečavanju ili smanjenju depopulacije na vrlo rijetko naseljenim područjima.

               (67)

               U pogledu učinka pravila izuzeća na tržišno natjecanje i trgovinu, norveška tijela tvrde da se pravilom izuzeća stvaraju jednaki uvjeti za sva poduzeća koja posluju na područjima u nepovoljnom položaju jer se ono primjenjuje jednako na sva poduzeća s poslovnim nastanom u EGP-u. Poduzeća registrirana izvan Norveške koja šalju svoje zaposlenike na prihvatljiva područja i koja podliježu norveškom porezu za socijalno osiguranje ostvaruju korist od pravila izuzeća ako su ispunjeni relevantni uvjeti. Kad pravilo izuzeća ne bi postojalo, ta poduzeća morala bi registrirati svoju prisutnost na relevantnom području kako bi se na njih primjenjivala ista porezna pravila koja se primjenjuju na lokalno registrirana norveška poduzeća. Time bi se stvorila prepreka ulasku na tržište, što bi bilo u suprotnosti s logikom stavka 134. Smjernica, u kojem je navedeno: „Ako je potpora neophodna i proporcionalna postizanju zajedničkog cilja […], negativni učinci potpore vjerojatno će biti nadoknađeni pozitivnim učincima. Ipak, u nekim slučajevima potpora može dovesti do promjena u strukturi tržišta, odnosno u obilježjima sektora ili industrije, što bi moglo znatno narušiti tržišno natjecanje kroz prepreke ulasku ili izlasku s tržišta, supstitucijske učinke ili pomicanje trgovinskih tokova. U tim slučajevima, utvrđeni negativni učinci vjerojatno neće biti nadoknađeni pozitivnim učincima.”. S obzirom na navedeno Tijelo smatra da se pravilom izuzeća izbjegavaju neopravdani štetni učinci na tržišno natjecanje i pristup tržištu. Riječ je o pozitivnom obilježju s obzirom na stavak 3. Smjernica, u kojem je navedeno da se ocjenjivanjem regionalne potpore uravnotežuje potreba za subvencijama za regionalni razvoj i istodobno osiguravaju jednaki uvjeti među državama EGP-a. Kao što je prethodno navedeno, Tijelo nije uvjereno u Kimekovu tvrdnju da se poduzeća registrirana na prihvatljivom području suočavaju s trajnijim poteškoćama u odnosu na poduzeća koja šalju svoje zaposlenike na rad na određeno vrijeme na području. Naprotiv, poduzeća registrirana izvan prihvatljivog područja mogu biti u nepovoljnom konkurentskom položaju u odnosu na lokalna poduzeća zbog, među ostalim, troškova prijevoza i smještaja osoblja.

               (68)

               Poduzeća koja pružaju pokretne usluge mogu u određenoj mjeri registrirati podjedinice na prihvatljivom području. Kad ne bi bilo pravila izuzeća za pokretne usluge na prihvatljivom području, došlo bi do različitog postupanja ovisno o tome je li poduzeće koje pruža usluge uspostavilo podjedinicu na prihvatljivom području. Postoji opasnost da bi to moglo snažnije utjecati na strana registrirana poduzeća nego na norveška. Može se pretpostaviti da su poduzeća koja nisu registrirana u Norveškoj, posebno mala i srednja poduzeća (MSP-ovi), slabije upoznata s posebnostima norveških pravila o registraciji poduzeća i njihovim učincima na stope doprinosa za socijalno osiguranje. S obzirom na navedeno Tijelo smatra da se pravilom izuzeća izbjegavaju neopravdani štetni učinci (stvaranje prepreka ulasku na tržište i pomicanje trgovinskih tokova) na tržišno natjecanje i trgovinu među državama EGP-a, što je u skladu sa stavkom 134. Smjernica.

               (69)

               Na temelju posljednjeg kruga primjedaba norveških tijela čini se da prema norveškom radnom pravu nema neopravdanog različitog postupanja prema poduzećima koja pružaju pokretne usluge u odnosu na lokalno registrirana poduzeća, kako navode zainteresirane strane. Tijelo stoga taj argument više neće uzimati u obzir.

               (70)

               S obzirom na prethodno navedeno Tijelo zaključuje da je pravilo izuzeća spojivo s funkcioniranjem Sporazuma o EGP-u na temelju njegova članka 61. stavka 3. točke (c).

         4.   Zaključak

               (71)

               Kao što je prethodno navedeno, Tijelo zaključuje da je pravilo izuzeća za pokretne usluge u okviru programa diferenciranih doprinosa za socijalno osiguranje za razdoblje 2014.–2020. spojivo s funkcioniranjem Sporazuma o EGP-u. Stoga je pravilo odobreno kao dio tog programa do 31. prosinca 2020. kad istječe odobrenje Tijela za program,

         DONIJELO JE OVU ODLUKU:
   Članak 1.
   Pravilo izuzeća za pokretne usluge u okviru programa diferenciranih doprinosa za socijalno osiguranje za razdoblje 2014.–2020. spojivo je s funkcioniranjem Sporazuma o EGP-u u skladu s njegovim člankom 61. stavkom 3. točkom (c). Zatvara se službena istraga.
   Članak 2.
   U skladu s tim odobrava se provedba mjere.
   Članak 3.
   Ova je Odluka upućena Kraljevini Norveškoj.
   Članak 4.
   Vjerodostojna je samo verzija ove Odluke na engleskom jeziku.

      Sastavljeno u Bruxellesu 31. svibnja 2017.

            Za Nadzorno tijelo EFTA-e

         Sven Erik SVEDMAN

            Predsjednik

         Frank J. BÜCHEL

            Član Kolegija

      (1)  Dokumenti br. 702438–702440, 702442 i 702443.

      (2)  Vidjeti odluke br. 225/14/COL (SL C 344, 2.10.2014., str. 14. i Dodatak o EGP-u br. 55, 2.10.2014., str. 4.), stavak 2.

      (3)  Predmet E-23/14, Kimek Offshore AS protiv Nadzornog tijela EFTA-e [2015.], EFTA Ct. Rep. 412.

      (4)  Dokument br. 776348.

      (5)  Dokumenti br. 779603 i 779604.

      (6)  Dokument br. 787605.

      (7)  SL C 263, 30.6.2016., str. 21. i Dodatak o EGP-u br. 36, 30.6.2016., str. 3.

      (8)  Dokument br. 804442.

      (9)  Dokument br. 811491.

      (10)  Dokument br. 813803.

      (11)  Dokument br. 816653.

      (12)  LOV-1997-02-28-19.

      (13)  Vidjeti Odluku Tijela br. 225/14/COL za dodatne pojedinosti o programu potpora.

      (14)  Zakon o koordinaciji registra za pravne osobe (LOV-1994-06-03-15).

      (15)  Predmet E-23/14, Kimek Offshore AS protiv Nadzornog tijela EFTA-e [2015.], EFTA Ct. Rep. 412, točka 116.

      (16)  SL L 166, 5.6.2014., str. 44. i Dodatak o EGP- u br. 33, 5.6.2014., str. 1.

      (17)  Vidjeti nalog Suda EFTA-a od 23.11.2015. u predmetu E-23/14 INT, Kimek Offshore AS protiv Nadzornog tijela EFTA-e [2015.], EFTA Ct. Rep. 666.

      (18)  Sažetak primjedaba koje su prethodno dostavila norveška tijela sadržan je u Odluci br. 489/15/COL o pokretanju službene istrage, stavcima od 15. do 21.

      (19)  Vidjeti Odluku br. 225/14/COL, stavak 49.

      (20)  Uredba Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis (SL L 352, 24.12.2013., str. 1.) uključena je u Sporazum o EGP-u u Prilogu XV. 1.ea.

      (21)  NAV Finnmark Bedriftsundersøkelse 2016, Notat 1 2016, dostupno na web-mjestu: https://www.nav.no/no/Lokalt/Finnmark/Statistikk+og+presse/bedriftsunders%C3%B8kelse--378352

      (22)  Snøhvit og andre eventyr NHO-a, dostupno na web-mjestu: http://www.aksjonsprogrammet.no/vedlegg/Snohvit_12des.pdf i Ringvirkninger av petroleumsnæringen i norsk økonomi Norveškog zavoda za statistiku, dostupno na web-mjestu: https://www.ssb.no/nasjonalregnskap-og-konjunkturer/artikler-og-publikasjoner/_attachment/218398?_ts=14b82bba2f0

      (23)  Uredba o općem skupnom izuzeću („GBER”). Uredba Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članka 107. i 108. Ugovora (SL L 187, 26.6.2014., str. 1.), uključena je u Sporazum o EGP-u u Prilogu XV. 1.j. To se ne mijenja izmjenama pravila o regionalnim potporama koje je Europska komisija u načelu odobrila 17.5.2017. Člankom 15. stavkom 3. točkom (a) Uredbe o izmjeni dopuštene su regionalne operativne potpore ako „korisnici imaju ekonomsku djelatnost” na vrlo rijetko naseljenim područjima. Uredba o izmjeni dostupna je ovdje: http://eur-lex.europa.eu/legal-content/EN/TXT/?uri=CELEX:32017R1084.

      (24)  Stavak 6. Smjernica.

      (25)  Vidjeti Odluku br. 91/14/COL (SL L 172, 12.6.2014., str. 52.).

      (26)  Stavak 16. Smjernica.

      (27)  Vidjeti Odluku Tijela br. 225/14/COL, stavke od 85. do 91.

      (28)  Vidjeti Odluku Tijela br. 225/14/COL, stavke od 92. do 99.

      (29)  Vidjeti Odluku Tijela br. 225/14/COL, stavke od 100. do 107.

      (30)  Vidjeti Odluku Tijela br. 225/14/COL, stavke od 108. do 112.

      (31)  Vidjeti Odluku Tijela br. 225/14/COL, stavke od 113. do 117.

      (32)  Vidjeti Odluku Tijela br. 225/14/COL, stavke od 118. do 121.

      (33)  Presuda Suda EFTA-a u predmetu E-23/14, Kimek Offshore AS protiv Nadzornog tijela EFTA-e [2015.], EFTA Ct. Rep. 412, točka 58.

      (34)  U tom pogledu Tijelo napominje da su djelatnosti koje mogu ostvariti koristi od pravila izuzeća ograničene norveškim pravom o registraciji poslovnih djelatnosti (vidjeti prethodne stavke 11. i 12.).

      (35)  Cilj regionalnih potpora jest promicanje gospodarskog razvoja određenih područja u nepovoljnom položaju (stavak 1. Smjernica). To se postiže poticanjem dodatne gospodarske djelatnosti na tim područjima (stavak 6. Smjernica). Poticanje zapošljavanja na neodređeno vrijeme jedan je način ostvarivanja tog cilja, ali nije i jedini.

      (36)  Vidjeti Odluku Tijela br. 225/14/COL, stavke od 11. do 16.


title: Odluka Vijeća (EU) 2018/599 od 16. travnja 2018. o izmjeni Odluke 2003/76/EZ o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice

text:
               20.4.2018

               HR

               Službeni list Europske unije

               L 101/1

         ODLUKA VIJEĆA (EU) 2018/599
   od 16. travnja 2018.
   o izmjeni Odluke 2003/76/EZ o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Protokol br. 37 o financijskim posljedicama isteka Ugovora o EZUČ-u i o Istraživačkom fondu za ugljen i čelik, priložen Ugovoru o Europskoj uniji i Ugovoru o funkcioniranju Europske unije, a posebno njegov članak 2. prvi stavak,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   u skladu s posebnim zakonodavnim postupkom,
   budući da:

               (1)

               Ugovor o osnivanju Europske zajednice za ugljen i čelik istekao je 23. srpnja 2002. u skladu s člankom 97. tog ugovora. Sva aktiva i pasiva Europske zajednice za ugljen i čelik (EZUČ) prenesena je na Uniju 24. srpnja 2002.

               (2)

               Protokolom br. 37 (uzima se u obzir želja da se sredstva EZUČ-a upotrijebe za istraživanje u sektorima koji su povezani s industrijom ugljena i čelika te potreba da se u vezi s tim predvide određena posebna pravila. U članku 1. stavku 1. Protokola br. 37 navodi se da se neto vrijednost aktive i pasive, prikazanih u bilanci EZUČ-a na dan 23. srpnja 2002., smatra imovinom namijenjenom istraživanju u sektorima povezanima s industrijom ugljena i čelika te se naziva „EZUČ u likvidaciji”. Po okončanju postupka likvidacije ta se imovina treba nazivati „Imovina Istraživačkog fonda za ugljen i čelik”.

               (3)

               Protokolom br. 37 također se predviđa da se prihod od te imovine pod nazivom „Istraživački fond za ugljen i čelik” upotrebljava u skladu s odredbama Protokola br. 37 i akata donesenih na temelju njega isključivo za istraživački rad koji se provodi izvan istraživačkog okvirnog programa u sektorima povezanima s industrijom ugljena i čelika.

               (4)

               Vijeće je 1. veljače 2003. donijelo Odluku 2003/76/EZ (2) kojom se utvrđuju pravila za provedbu Protokola br. 37.

               (5)

               S obzirom na iznimno smanjenje, uzrokovano niskim kamatama na tržištima kapitala posljednjih godina, prihoda koji proizlazi iz imovine EZUČ-a u likvidaciji, a koji je namijenjen za istraživanje u sektorima povezanima s industrijom ugljena i čelika, potrebno je izmijeniti pravila o ukidanju obveza preuzetih u okviru istraživačkog programa Istraživačkog fonda za ugljen i čelik („program”) kako bi se iznose koji odgovaraju takvim ukidanjima stavilo na raspolaganje u okviru programa. Nadalje, iznosi koji odgovaraju ukinutim obvezama koje su nastale od 24. srpnja 2002. također bi trebali biti stavljeni na raspolaganje Istraživačkom fondu za ugljen i čelik.

               (6)

               Zbog istog je razloga potrebno izmijeniti i pravila o naplaćenim iznosima u okviru programa kako bi ih se prenijelo u program u skladu s odgovarajućim odredbama o namjenskim prihodima iz Uredbe (EU, Euratom) br. 966/2012 Europskog parlamenta i Vijeća (3).

               (7)

               Odluku 2003/76/EZ trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2003/76/EZ mijenja se kako slijedi:

               1.

               U članku 4. stavci 4. i 5. zamjenjuju se sljedećim:
               „4.   Neiskorišteni prihod i odobrena sredstva proizašla iz tog prihoda još uvijek raspoloživa na dan 31. prosinca dane godine kao i naplaćeni iznosi automatski se prenose u sljedeću godinu. Ta se odobrena sredstva ne smiju prenositi na druge proračunske stavke.
               5.   Odobrena proračunska sredstva koja odgovaraju ukinutim obvezama automatski istječu na kraju svake financijske godine. Rezervacije za obveze oslobođene kao rezultat ukidanja stavljaju se na raspolaganje Istraživačkom fondu za ugljen i čelik.”

               2.

               Umeće se sljedeći članak:
               „Članak 4.a
               Iznos koji odgovara ukinutim obvezama nastalima od 24. srpnja 2002. u skladu s člankom 4. stavkom 5. stavlja se na raspolaganje Istraživačkom fondu za ugljen i čelik 10. svibnja 2018.”

         Članak 2.
   Ova Odluka stupa na snagu dvadesetog dana od dana objave u Službenom listu Europske unije.

   Članak 3.
   Ova je Odluka upućena državama članicama.

      Sastavljeno u Luxembourgu 16. travnja 2018.

            Za Vijeće

            Predsjednik

         R. PORODZANOV

      (1)  Suglasnost od 13. ožujka 2018. (još nije objavljeno u Službenom listu).

      (2)  Odluka Vijeća 2003/76/EZ od 1. veljače 2003. o mjerama potrebnim za provedbu Protokola o financijskim posljedicama isteka Ugovora o EZUČ-u i o Istraživačkom fondu za ugljen i čelik priloženog Ugovoru o osnivanju Europske zajednice (SL L 29, 5.2.2003., str. 22.).

      (3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).